DA Den Europæiske Unions Tidende CE 88/141

(2004/C 88 E/0149)

SKRIFTLIG FORESPØRGSEL P-3375/03

af Antonios Trakatellis (PPE-DE) til Kommissionen

(10. november 2003)

Om: Nuklear sikkerhed: lukning af enheder og integrering af omkostninger

I lyset af udvidelsen med ti nye medlemsstater er forbedring af nuklear sikkerhed en absolut prioritet for både EU, tiltrædelseslandene og kandidatlandene. Efter at have foretaget en vurdering krævede Kommissionen på den ene side lukning af visse enheder, som ikke inden for en rimelig omkostningsramme kan bringes op på et internationalt acceptabelt sikkerhedsniveau (enhederne 1-4 i Kozlodui-værket, enhederne 1-2 i Ignalina-værket og enhederne 1-2 i Bohunice-værket), og på den anden side en forbedring af sikkerhedsniveauet i de øvrige nukleare anlæg i kandidatlandene med henblik på, at de sikkerhedskrav, der generelt anvendes i EU i forbindelse med tilsvarende reaktorer, bliver opfyldt. Højtstående bulgarske embedsmænds har imidlertid for nylig udtalt, at de ønsker at spørgsmålet vedrørende lukningen af enhederne 3-4 i Kozlodui-værket tages op til fornyet behandling, hvilket har giver anledning til berettiget foruroligelse.

Hvorledes vil Kommissionen sikre, at landene påtager sig de forpligtelser til lukning og udfasning af de farlige reaktorer, som ikke kan bringes op på et internationalt acceptabelt sikkerhedsniveau inden for en rimelig omkostningsramme, de har indgået både i de aftalememorandaer, de pågældende lande (bl.a. Bulgarien) har undertegnet med Kommissionen, og i deres partnerskabsforhold med EU.

Hvilke former for støtte, bevillinger og lån til udfasning af farlige reaktorer, som ikke kan bringes op på et internationalt acceptabelt sikkerhedsniveau inden for en rimelig omkostningsramme, er der blevet eller vil blive givet, og hvilke foranstaltninger er der blevet truffet for at forhindre finansiering af planer og aktioner i lande, som overtræder eller misligholder de internationale forpligtelser, de har indgået?

Hvilke foranstaltninger har Kommissionen til hensigt at iværksætte for at integrere de af atomenergiens eksterne omkostninger, som skyldes udgifter til udfasning eller sikkerhedsforbedrende modernisering, for således at undgå en konkurrenceforvridning på Unionens elektricitetsmarked?

Svar afgivet på Kommissionens vegne af Günther Verheugen

(8. december 2003)

Inden for rammerne af den foreløbige lukning af energikapitlet i tiltrædelsesforhandlingerne den 18. november 2002 forpligtede Bulgarien sig til at lukke enhederne 1 og 2 i Kozloduy-kernekraftværket ved udgangen af 2002. Bulgarien forpligtede sig også til at lukke enhederne 3 og 4 ned i 2006. I forbindelse med den såkaldte peer review-ordning under Det Europæiske Råds auspicier sendte EU et hold af eksperter til Bulgarien som aftalt under tiltrædelsesforhandlingerne. Dette besøg fandt sted fra 17. til 19. november 2003, og resultaterne vil blive vurderet af Rådet.

Forpligtelsen til at lukke Ignalina-kernekraftværket i Litauen og V1 Bohunice-kernekraftværket i Slovakiet er indføjet i protokoller til tiltrædelsestraktaten. Kommissionen vil foreslå, at forpligtelserne angående Kozloduy-værket på samme måde bliver indføjet i tiltrædelsestraktaten for Bulgarien, når den tid kommer.

Kommissionen forventer, at de forskellige lande fuldt ud tilslutter sig deres forpligtelser til lukning som en del af EU's primærret, og vil fortsætte med at følge udviklingen meget nøje.

Som støtte til afviklingsbestræbelserne og følgerne af lukning og afvikling har Fællesskabet via finansieringsafgørelser op til 2003 ydet:

— Slovakiet: 90 mio. EUR

— Litauen: 210 mio. EUR

— Bulgarien: 158,75 mio. EUR

Hvad angår tiden efter tiltrædelse, vil Litauen fra 2004 til 2006 modtage yderligere 285 mio. EUR i finansiel bistand til afvikling. EU har endvidere forpligtet sig til at fortsætte med passende EU-bistand til Litauens afviklingsbestræbelser også efter 2006.

For Slovakiets vedkommende beløber den finansielle bistand for 2004 sig til 90 mio. EUR. EU erkender, at det vil være nødvendigt at fortsætte afviklingsprocessen efter 2006, og at dette udgør en stor finansiel byrde for Slovakiet. Der vil blive taget hensyn til dette, når der skal træffes afgørelse om forsættelse af EU's bistand på området efter 2006.

Hvad angår Bulgarien, kunne de 158,75 mio. EUR, der allerede er programmeret, blive forhøjet til 200 mio. EUR, afhængigt af hvordan budgetmyndigheden stiller sig. I forbindelse med den foreløbige lukning af energikapitlet, hvor Bulgarien har forpligtet sig til at lukke enhederne 3 og 4 i 2006, gav EU udtryk for, at man er rede til at overveje yderligere støtte. Et Euratomlån på 212,5 mio. EUR til moderniseringen af enhederne 5 og 6, er en del af støttepakken.

Størstedelen af denne støtte fordeles gennem særlige afviklingsfonde, som forvaltes af Den Europæiske Bank for Økonomisk Genopbygning og Udvikling (EBRD), og som andre kapitalydere også bidrager til.

Reglerne for de tre internationale afviklingsfonde indeholder udtrykkeligt bestemmelser om forudsætningen for støtte, nemlig at programmerne overholder de forpligtelser, der er indgået til lukning.

I EU har ledelserne på kernekraftværkerne sat reserver til side til dækning af fremtidige omkostninger til afvikling og forvaltning af tilhørende radioaktivt affald. Reserverne er typisk opbygget ved, at man tager en procent af prisen på den energi, der sælges. Omkostningerne til afvikling indgår således i omkostningerne til den elektricitet, der produceres. Ændringer på anlæggene som følge af sikkerhedskrav behandles almindeligvis som investeringer, og er som sådanne underlagt de finansielle regler i hvert enkelt land.